20061223

P6_TA(2006)0566

EU—Venäjä-huippukokous

Euroopan parlamentin päätöslauselma Helsingissä 24. marraskuuta 2006 pidetystä EU:n ja Venäjän huippukokouksesta

Euroopan parlamentti, joka

- ottaa huomioon Euroopan yhteisöjen ja niiden jäsenvaltioiden sekä Venäjän federaation välisen kumppanuus- ja yhteistyösopimuksen [1], joka tuli voimaan vuonna 1997 ja jonka voimassaoloaika päättyy vuonna 2007,

- ottaa huomioon EU:n ja Venäjän väliset ihmisoikeuksia koskevat kuulemiset,

- ottaa huomioon Venäjän tämänhetkiset kansainväliset ja eurooppalaiset tehtävät G8-maiden ja Euroopan neuvoston ministerikomitean puheenjohtajana,

- ottaa huomioon Euroopan parlamentin aiemmat päätöslauselmat Venäjästä ja etenkin sen 25. lokakuuta 2006 antaman päätöslauselman EU:n ja Venäjän välisistä suhteista venäläisen toimittajan Anna Politkovskajan murhan jälkeen [2], 23. maaliskuuta 2006 antamansa päätöslauselman energiahuollon varmuudesta Euroopan unionissa [3] sekä 26. toukokuuta 2005 antamansa päätöslauselman EU:n ja Venäjän suhteista [4],

- ottaa huomioon Helsingissä 24. marraskuuta 2006 pidetyn EU:n ja Venäjän 18. huippukokouksen tulokset,

- ottaa huomioon työjärjestyksen 103 artiklan 4 kohdan,

A. toteaa, että EU:n ja Venäjän väliset suhteet ovat viime vuosina jatkuvasti kehittyneet, mikä on johtanut syvään ja kattavaan taloudelliseen integroitumiseen ja keskinäiseen riippuvuuteen, joka vain lisääntyy lähitulevaisuudessa,

B. toteaa, että EU:n ja Venäjän tehostettu yhteistyö ja hyvät naapuruussuhteet ovat keskeisiä tekijöitä koko Euroopan vakauden, turvallisuuden ja hyvinvoinnin kannalta,

C. katsoo, että Euroopan unionin ja Venäjän federaation välisen strategisen kumppanuussopimuksen tekeminen on erittäin tärkeää tällaisen lisääntyneen yhteistyön kannalta, etenkin mitä tulee tasavertaisuuteen, avoimuuteen ja kansainvälisesti tunnustettujen menettelytapojen noudattamiseen perustuvien taloussuhteiden kehittämiseen jatkossa, turvallisuuden ja vakauden lujittamiseen Euroopassa etsimällä rauhanomaisia poliittisia ratkaisuja yhteisillä naapurialueilla riehuviin alueellisiin konflikteihin sekä ihmisoikeuksien, oikeusvaltion periaatteiden ja näiden suhteiden pohjana olevan demokraattisen kehyksen kunnioittamisen lujittamiseen edelleen,

D. katsoo, että neljän yhteisen alueen — eli yhteisen talousalueen, vapauden, oikeuden ja turvallisuuden yhteisen alueen, ulkoisen turvallisuuden yhteisen alueen sekä tutkimuksen, koulutuksen ja kulttuuriasioiden yhteisen alueen — nopean täytäntöönpanon pitäisi kuulua tällaisesta uudesta strategisesta kumppanuussopimuksesta käytävien neuvottelujen keskeiseen sisältöön,

E. katsoo, että energiahuollon varmuus on yksi suurimmista haasteista Euroopalle ja yksi suurimmista yhteistyöalueista Venäjän kanssa, ja ottaa huomioon, että EU tuo noin neljänneksen kaasustaan ja öljystään Venäjältä ja että se on Venäjän vientituotteiden luotettavin kuluttaja,

F. ottaa huomioon, että edellä mainitussa 24. marraskuuta 2006 järjestetyssä Euroopan unionin ja Venäjän välisessä huippukokouksessa oli tarkoitus aloittaa uusi vaihe EU:n ja Venäjän suhteissa ja eritoten käynnistää neuvottelut EU:n ja Venäjän välisestä uudesta puitesopimuksesta, jolla korvataan nykyinen kumppanuus- ja yhteistyösopimus, jonka voimassaoloaika päättyy vuonna 2007,

G. ottaa huomioon, että Puola on estänyt uutta puitesopimusta koskevien neuvottelujen aloittamisen asettamalla neuvottelujen ehdoksi sen, että Venäjän hallitus poistaa puolalaisille lihatuotteille vuonna 2005 langettamansa tuontikiellon,

H. ottaa huomioon, että Venäjä asetti 10. marraskuuta 2006 puolalaisille liha- ja siipikarjatuotteille uuden tuontikiellon, jonka syyksi se ilmoitti huolensa eläinlääkintäsäännösten rikkomisesta; panee merkille, että Venäjä on äskettäin kieltänyt myös kalan ja kalanjalostustuotteiden tuonnin EU:sta; toteaa, että ennen edellä mainittua 24. marraskuuta 2006 järjestettyä EU:n ja Venäjän välistä huippukokousta Venäjä uhkasi laajentaa aikaisemman kiellon koskemaan koko Euroopan unionia Romaniassa ja Bulgariassa leviävän sikaruton vuoksi,

I. toteaa, että Venäjän hallituksen merkittävien vastustajien hiljattain tapahtuneet surmaamiset ovat aiheuttaneet huomattavaa huolestuneisuutta kaikkialla Euroopassa,

J. ottaa huomioon, että Venäjällä, Euroopan unionissa ja muualla on ilmaistu laajaa huolestuneisuutta demokratiasta ja ihmisoikeuksista Venäjällä ja Venäjän poliisin ja oikeusviranomaisten kyvyttömyydestä löytää poliittisista murhista vastuussa olevat,

K. toteaa, että rajamuodollisuudet EU:n ja Venäjän rajoilla ovat hyvin hitaita, mikä aiheuttaa kohtuuttomia rekkajonoja joillakin rajanylityspaikoilla,

L. katsoo, että Euroopan unionin olisi voitava yhdistää voimansa ja puhua yhdellä äänellä suhteissaan Venäjään,

1. tunnustaa Venäjän merkityksen strategisena yhteistyökumppanina, jonka kanssa Euroopan unionilla on yhteisten taloudellisten ja kaupallisten etujen lisäksi yhteisenä tavoitteena läheinen yhteistyö kansainvälisellä areenalla sekä yhteisen naapuruuspolitiikan puitteissa;

2. korostaa, että Euroopan unionin jäsenvaltioiden yhtenäisyys ja solidaarisuus on tärkeää EU:n ja Venäjän välisissä suhteissa; suhtautuu siksi myönteisesti yhteiseen EU:n toimintalinjaan, joka muodostettiin epävirallisessa huippukokouksessa 20. lokakuuta 2006 Lahdessa ja jonka mukaisesti unioni pystyi puhumaan yhdellä äänellä kokouksissaan presidentti Vladimir Putinin kanssa Lahdessa ja Helsingissä;

3. suhtautuu myönteisesti demokratiasta ja ihmisoikeuksista käytyihin avoimiin keskusteluihin edellä mainituissa EU:n ja Venäjän välisessä huippukokouksessa 24. marraskuuta 2006 ja Lahden huippukokouksessa; korostaa kuitenkin, että Venäjän nykyinen tilanne antaa aihetta vakaviin huoliin, jotka koskevat ihmisoikeuksien kunnioittamista, demokratiaa, ilmaisuvapautta sekä kansalaisyhteiskunnan ja yksilöiden oikeutta kyseenalaistaa viranomaisten toimia ja pitää niitä vastuullisina toimistaan;

4. pahoittelee, että edellä mainitussa EU:n ja Venäjän välisessä huippukokouksessa 24. marraskuuta 2006 ei onnistuttu käynnistämään neuvotteluja EU:n ja Venäjän uudesta puitesopimuksesta, ja kannustaa Suomea ja Saksaa jatkamaan puheenjohtajavaltioina ponnisteluja, jotta uutta sopimusta koskevat neuvotteluvaltuudet hyväksytään mahdollisimman pian ja jotta neuvottelut voidaan aloittaa viipymättä;

5. korostaa, että ihmisoikeuksien ja demokraattisten arvojen päättäväisen puolustamisen on oltava keskeinen periaate kaikissa EU:n sitoumuksissa Venäjän kanssa; kehottaa komissiota lähettämään kaikille osapuolille selkeän signaalin siitä, että nämä arvot eivät tule olemaan toissijaisia Euroopan unionin ja Venäjän välisissä neuvotteluissa;

6. pahoittelee, että EU:n ja Venäjän ihmisoikeuskuulemisten neljäs kierros ei ole tuonut mitään todellista edistystä tällä alalla, jonka pitäisi olla tärkeällä sijalla kahdenvälisissä suhteissa; kehottaa siksi Venäjän hallitusta osallistumaan EU:n ja Venäjän ihmisoikeuskuulemisten tehostamiseen olennaisena osana EU:n ja Venäjän kumppanuutta, sallimaan kotimaisten ja kansainvälisten ihmisoikeusjärjestöjen ja muiden kansalaisjärjestöjen vapaan toiminnan maassa sekä suojelemaan ihmisoikeuksien puolustajien henkilökohtaista turvallisuutta; kehottaa komissiota ja neuvostoa kytkemään kaiken Venäjälle annettavan taloudellisen avun demokraattisten normien kehittymiseen maassa;

7. on hyvin huolissaan kansainvälisten ihmisoikeusjärjestöjen ja Yhdistyneiden Kansakuntien (YK) asiantuntijoiden viimeisimmistä kertomuksista, jotka koskevat kidutuksen käyttöä Venäjän vankiloissa ja poliisiasemilla sekä Tšetšeniassa sijaitsevissa salaisissa pidätyskeskuksissa, joissa julkisen vallan edustajat ovat syyllistyneet epäinhimilliseen ja halventavaan kohteluun; tuomitsee jyrkästi tällaisen käytännön ja kehottaa Venäjän viranomaisia tutkimaan loukkaukset, lopettamaan väärinkäytökset välittömästi ja saattamaan niihin syyllistyneet oikeuden tuomittaviksi;

8. korostaa, että Venäjän kanssa on tehtävä yhteistyötä, koska se on välttämätön strateginen kumppani rauhan, vakauden ja turvallisuuden luomisessa ja kansainvälisen terrorismin ja väkivaltaisten ääriliikkeiden torjumisessa ja ratkaistaessa muita turvallisuuskysymyksiä, kuten ympäristö- ja ydinuhkia, huumeita, ase- ja ihmiskauppaa sekä rajat ylittävää järjestäytynyttä rikollisuutta koskevia kysymyksiä Etyj:ssä ja muilla kansainvälisillä foorumeilla;

9. kehottaa komissiota ja neuvostoa kehittämään Venäjän hallituksen kanssa yhteisiä aloitteita demokratian, turvallisuuden ja vakauden vahvistamiseksi yhteisissä naapurimaissa ja erityisesti yhteisiä toimia demokratian ja ihmisoikeuksien kunnioittamisen vakiinnuttamiseksi Valko-Venäjälle, ja pyrkimään yhdessä ratkaisemaan viimeinkin Moldovan, Georgian ja Vuoristo-Karabahin selkkaukset; kehottaa EU:ta ja Venäjää ottamaan vastuunsa Lähi-idän konfliktin ratkaisemista käsittelevän kvartetin (johon kuuluvat myös YK ja Yhdysvallat) jäseninä ja edistämään Lähi-idän alueellista rauhansopimusta käsittelevän kansainvälisen rauhankonferenssin koollekutsumista;

10. korostaa, että edistyminen Viron ja Venäjän sekä Latvian ja Venäjän rajasopimusten allekirjoittamisessa ja ratifioimisessa on edelleen tärkeällä sijalla EU:n ja Venäjän suhteissa ja että kysymystä olisi käsiteltävä rakentavasti ja oikeudenmukaisesti tavalla, joka on kaikkien asianomaisten hyväksyttävissä;

11. pahoittelee kiistoja, jotka koskevat maatalous- ja kalanjalostustuotteiden vientiä EU:sta Venäjälle; katsoo, että näiden kauppakiistojen jatkuminen vaarantaa vakavasti Venäjän ja Euroopan unionin suhteiden jatkokehityksen; pyytääkin siksi komissiota ja Venäjän hallitusta ratkaisemaan nämä jäljellä olevat kauppakiistat mahdollisimman pikaisesti; vaatii, että Euroopan unioni osoittaa tarvittavaa solidaarisuutta kaikille jäsenvaltioille ja erityisesti Puolalle, jota Venäjän kauppapolitiikka syrjii;

12. on huolissaan Venäjän viranomaisten lausunnoista, joiden mukaan EU:n maataloustuotteille määrätään rajoituksia sen jälkeen, kun Bulgaria ja Romania ovat liittyneet liittyvät unioniin;

13. on erittäin huolissaan edelleen jatkuvasta sarjasta murhia, jotka kohdistuvat tunnettuihin henkilöihin, kuten Anna Politkovskajaan, jotka ovat vastustaneet Venäjän nykyistä hallitusta tai jotka ovat puolustaneet Venäjän kansalaisten perusoikeuksia; korostaa, että neuvoston ja komission on pantava tässä yhteydessä peliin koko arvovaltansa, ja painottaa, että kumppanuus Venäjän kanssa kärsii pahoin, jos Venäjä ei osoita valmiuttaan ja voimakasta halua avustaa tutkimuksissa murhaajien löytämiseksi ja täytä velvollisuuttaan katkaista tämä noidankehä ja saada syylliset oikeuden tuomittaviksi;

14. kehottaa Venäjän federaatiota Euroopan neuvoston jäsenenä parantamaan vankien oloja ja poistamaan asianajajien kokemat vankien tapaamiseen liittyvät vaikeudet; huomauttaa, että Venäjän rikoslain mukaan vangit olisi sijoitettava vankiloihin, jotka sijaitsevat joko lähellä heidän asuinpaikkaansa tai lähellä oikeudenkäyntipaikkaa, mistä esimerkkinä ovat vangit Hodorovski ja Lebedev;

15. pitää myönteisenä, että edellä mainitussa EU:n ja Venäjän välisessä huippukokouksessa 24. marraskuuta 2006 päästiin sopimukseen niiden maksujen poistamisesta, joita Venäjä on perinyt eurooppalaisilta lentoyhtiöiltä Siperian yli lentämisestä, ja ratkaistiin näin kaksikymmentä vuotta kestänyt kahdenvälinen kiista sekä mahdollistettiin, että eurooppalaiset yhtiöt voivat lisätä reittejään Aasian kasvaville markkinoille; toteaa, että kiista ylilentomaksuista, joista aiheutui eurooppalaisille lentoyhtiöille yli 250 miljoonan euron kulut vuodessa, olivat yksi viimeisistä esteistä, jotka Euroopan unioni yksilöi sovittuaan Venäjän kanssa maan liittymisestä Maailman kauppajärjestöön, mikä avaa uusia entistä läheisemmän yhteistyön mahdollisuuksia EU:n ja Venäjän välillä;

16. ilmaisee huolestuneisuutensa siitä, että tekijänoikeuksia koskevaan Venäjän siviililain IV osaan tehdyt viimeaikaiset muutokset eivät täytä WTO:n (TRIPS) vaatimuksia ja että ne eivät täytä senkään vertaa strategisen kumppanuuden edellyttämiä vaatimuksia entistä voimakkaammasta sitoutumisesta;

17. suhtautuu myönteisesti energiakysymyksiä koskevaan EU:n ja Venäjän tehostettuun vuoropuheluun; korostaa energiayhteistyön strategista merkitystä ja tarvetta vahvistaa EU:n ja Venäjän energiasuhteita; korostaa, että alan jatkoyhteistyön on perustuttava keskinäisen riippuvuuden ja avoimuuden periaatteille, ja korostaa vastavuoroisuuden merkitystä markkinoille pääsyssä ja infrastruktuuri- ja investointikysymyksissä siten, että pyritään välttämään harvojen toimijoiden markkinarakenteita ja monipuolistamaan Euroopan unionin energiahuoltoa; kehottaa tässä yhteydessä Venäjää noudattamaan huhtikuussa 1998 voimaan tulleen energiaperuskirjan periaatteita ja tehostamaan yhteistyötä energiatehokkuuden, energian säästämisen ja uusiutuvan energian alalla;

18. kehottaa neuvostoa ja komissiota lisäämään ponnistelujaan ongelmien ratkaisemiseksi EU:n ja Venäjän välisillä rajanylityspaikoilla; korostaa, että on rakennettava uutta rajanylityskapasiteettia, jotta pystytään hoitamaan lisääntynyt tavaravirta; kehottaa Venäjän viranomaisia lyhentämään jonoja rajalla nopeuttamalla tarkastuksia ja siirtämällä osan niistä kauempana rajalta sijaitseviin paikkoihin;

19. suhtautuu myönteisesti menestyksellisiin tuloksiin, joita saatiin (Helsingissä 24. marraskuuta 2006) yhtä aikaa EU:n ja Venäjän huippukokouksen kanssa järjestetyssä pohjoisen ulottuvuuden huippukokouksessa, johon osallistuivat Venäjä sekä EU, Norja ja Islanti; toivoo, että pohjoisen ulottuvuuden huippukokouksessa hyväksytty pohjoisen ulottuvuuden puiteasiakirja osoittautuu hyväksi perustaksi kehitettäessä entistä läheisempää alueellista ja rajat ylittävää yhteistyötä Venäjän kanssa;

20. ilmaisee tässä yhteydessä vakavan huolestumisensa Venäjän Georgiaan kohdistamista toimista, joilla on valtavia taloudellisia, poliittisia ja humanitaarisia seurauksia; kehottaa siksi Venäjän viranomaisia poistamaan perusteettoman herkkien tuotteiden vientikiellon Georgiasta Venäjälle sekä lopettamaan Venäjällä asuvien georgialaisten jatkuvan vainoamisen;

21. korostaa, että Euroopan unionin on toimittava yhtenäisesti ja päättäväisesti pyrkimyksissään vahvistaa suhteita Venäjän federaatioon; panee tyytyväisenä merkille puheenjohtajavaltio Saksan aikomuksen antaa tälle tärkeälle asialle jatkossakin korkea prioriteetti;

22. kehottaa puhemiestä välittämään tämän päätöslauselman neuvostolle, komissiolle sekä jäsenvaltioiden ja Venäjän federaation hallituksille ja parlamenteille.

[1] EYVL L 327, 28.11.1997, s. 1.

[2] Hyväksytyt tekstit, P6_TA(2006)0448.

[3] Hyväksytyt tekstit, P6_TA(2006)0110.

[4] EUVL C 117 E, 18.5.2006, s. 235.

--------------------------------------------------